กระทรวงวัฒนธรรมบันทึกจดหมายเหตุมหรสพสมโภชพระราชพิธีบรมราชาภิเษกทั่วประเทศยิ่งใหญ่สมพระเกียรติ ขณะที่การจัดงานบริเวณท้องสนามหลวง  7 วัน มีประชาชนและนักท่องเที่ยวเข้าชมการแสดงกว่า 2 แสนคน
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า จากการที่รัฐบาลได้จัดงานมหรสพสมโภช เนื่องในโอกาสมหามงคลพระราชพิธีบรมราชาภิเษก พ.ศ.2562 ระหว่างวันที่ 22 - 28 พฤษภาคม 2562 รวมเวลา 7 วัน ที่บริเวณท้องสนามหลวง และสถานที่จัดงานส่วนภูมิภาค 76 จังหวัด สำเร็จลุล่วงด้วยอย่างสมพระเกียรติ นับเป็นการบันทึกประวัติศาสตร์ที่มีการรวบรวมสุดยอดศิลปวัฒนธรรมของไทย และนักแสดงจำนวนมาก ตลอดจนบุคคลากรของหน่วยงาน สถาบันการศึกษา รวมถึงจากประเทศต่างๆ ซึ่งการจัดงานที่บริเวณท้องสนามหลวงตลอด 7 วัน มีผู้เข้าชมการแสดงรวม 202,553 คน ซึ่งผู้เข้าร่วมกิจกรรมต่างชื่นชอบการแสดงแต่ละวันเป็นอย่างมาก รวมถึงการแสดงแสง สี เสียง  ม่านน้ำ ไฟประดับ ชุด “แสงแห่งพระมหากรุณาธิคุณอบอุ่นหล้า” ที่มีการประดับหลอดไฟนับหมื่นดวงเป็นดอกไม้สีสันงดงามเป็นครั้งแรกในไทย          ดังนั้น กระทวงวัฒนธรรมจะรวบรวมภาพและบรรยากาศความสุขอิ่มเอมใจของประชาชนทั่วประเทศ ตลอดจนความร่วมมือร่วมใจของการจัดมหรสพของหน่วยงานภาครัฐ เอกชน จิตอาสา ที่ผนึกกำลังทำให้งานสำเร็จสมพระเกียรติบันทึกลงในจดหมายเหตุ พระราชพิธีบรมราชาภิเษก พ.ศ.2562              ส่วนความคืบหน้าการเชิญชวนประชาชนร่วมส่งภาพถ่ายเพื่อรวบรวมภาพเหตุการณ์ประวัติศาสตร์ของชาติจัดทำสมุดภาพพระราชพิธีบรมราชาภิเษก และจดหมายเหตุพระราชพิธีบรมราชาภิเษก พ.ศ. 2562 นั้น ล่าสุดได้มีประชาชนและหน่วยงานต่างๆ ส่งภาพถ่ายจากทั่วประเทศแล้วเกือบ 10,000 ภาพ และยังสามารถส่งภาพถ่ายจากงานมหรสพสมโภชที่จัดขึ้น มาร่วมบันทึกเป็นเหตุการณ์ประวัติศาสตร์ครั้งสำคัญของชาติได้จนถึงวันที่ 31 สิงหาคมนี้